Tor Wennesland

Tor Wennesland (født 21. august 1952) er en norsk diplomat. Han var Norges ambassadør til Egypt og Libya 2011-2015. Fra 2020 har Wennesland hatt stilling som FNs spesialkoordinator for fredsprosessen i Midtøsten.

Bakgrunn og virke 
Wennesland er utdannet cand.theol. fra Menighetsfakultetet i Oslo. I 1984 ble han tatt opp som aspirant i Utenriksdepartementet.

I 1992 ble han ansatt som generalsekretær i Europabevegelsen i Norge. Etter folkeavstemningen om norsk medlemskap i EU gikk han i 1995 tilbake til Utenriksdepartementet. I 1996 ble han rådgiver for planleggingsminister Terje Rød-Larsen. Da Rød-Larsen gikk av, vendte Wennesland tilbake til embetsverket i Utenriksdepartementet.

Fra 2007 til 2008 var han rådgiver for Tony Blair, Midtøsten-kvartettens utsending i Midtøsten. I 2008 ble han utnevnt til ministerråd ved Norges ambassade i Tel Aviv i Israel og leder av Norges representasjonskontor for den palestinske selvstyremyndigheten i Ramallah. Den 27. mai 2011 ble han utnevnt til ambassadør i Kairo. Sideakkreditering til Libya fulgte den 25. mai 2012.

Den 21. desember 2020 ble Wennesland av FNs generalsekretær utnevnt til FNs spesialkoordinator for fredsprosessen i Midtøsten.

Wennesland har også vært generalsekretær i Det Internasjonale vannakademiet.

Referanser 

Norske ambassadører
Den Kongelige Norske Fortjenstorden
Politiske rådgivere fra Arbeiderpartiet
Personer fra Kristiansand kommune